Eva Kjer Hansen (V), 2001-06-01:
Som allerede nævnt under andenbehandlingen er jeg meget forundret over forløbet med dette deltidsdirektiv.
Jeg finder det beklageligt, at et flertal i går har brugt EU som undskyldning for at presse en sænkning af funktionærlovens timegrænser igennem.
Og det er klart, at hele det her forløb må få et efterspil. Statsministeren er for lang tid siden blevet bedt om at komme i et samråd i Europaudvalget om mandatgivningen, efter at regeringen i den her sag er vendt på en tallerken i forhold til det oprindelige mandat, regeringen havde fået i Europaudvalget.
Til trods for statsministerens udsagn sidste onsdag om, at statsministeren skam altid glæder sig til at komme i Folketingets Europaudvalg, har statsministeren altså ikke turdet stille op inden tredjebehandlingen af dette lovforslag.
Det er meget skuffende.
Jeg har nu en forventning om, at statsministeren så vil afklare situationen, før der kommer et nyt rådsmøde for arbejdsministrene i EU.
Vi skulle jo nødig ende i en situation i Europaudvalget, hvor der kan være tvivl om mandatgivningen udelukkende på grund af sager som denne her.
Ellers vil vi fra Venstres side holde ministeren fast på nogle udsagn, der er kommet i forbindelse med behandlingen af det her lovforslag: Det ene er, at ministeren sammen med Arbejdsmarkedsudvalget vil drøfte den fremtidige implementering af direktiver.
Vi ser frem til ministerens initiativ og udspil i forhold til det løfte.
Det er jo bare ærgerligt, at det kommer så sent.
Det andet, vi vil holde ministeren fast på, er, at ministeren har lovet fortsat at være åben over for at aftaleimplementere EF-direktiver på arbejdsmarkedsområdet.
Det er også en vigtig melding for os.
Endelig er der det tredje, som vi vil holde ministeren fast på, nemlig at denne her model i det her lovforslag ikke er retningsgivende eller præcedensdannende for, hvordan direktiver eventuelt skal følges op med lovgivning på et senere tidspunkt.
Det er også afgørende for os, at denne her model ikke kommer til at danne præcedens.
Det er jo ikke en heldig situation, vi er i, for vi står tilbage med en række organisationer på arbejdsmarkedet, som er stærkt utilfredse med denne foreslåede løsning, og som også har været til møde i Arbejdsmarkedsudvalget for at tilkendegive deres synspunkter.
Samlet vil vi nu i Venstre stemme gult til det her lovforslag.
Vi ønsker naturligvis at få deltidsdirektivet implementeret i Danmark, men vi må beklage ministerens manglende interesse for at finde en løsning, så der kunne være bred opbakning bag det her lovforslag.
Lad mig afslutningsvis minde ministeren om, at der jo i deltidsdirektivet står, at medlemsstaterne nu opfordres til at identificere og tage hindringer af juridisk eller administrativ art op til overvejelse og fjerne disse hindringer, hvor det er hensigtsmæssigt.
Jeg vil glæde mig til at se ministerens screening af problemerne, og frem for alt vil jeg glæde mig til, at ministeren tager nogle initiativer for at fjerne eventuelle barrierer.
Først og fremmest er det jo vigtigt at få taget fat på det problem, at ca. 10-12 pct. af den samlede arbejdsstyrke er underlagt begrænsninger i adgangen til deltidsarbejde og pålagt en pligt til ansættelse på fuld tid.